《奉题王氏勤有书堂十四韵》
元代·刘崧

朱雀桥边燕子飞，故家文物重京畿。华堂高敞青霄近，此老风流白发稀。

门引秦淮春水绿，窗含勾曲晚烟微。席间上客千金剑，庭下佳儿五綵衣。

坐拥词林分旖旎，行缘艺圃袭芳菲。书联缃帙文韬锦，轴散牙签字刻绯。

阆苑花明千琬琰，海门月照万珠玑。芸房剔蠹风初定，草閤囊萤露未稀。

一息故应存夜气，分阴还自惜春晖。琢磨拟并荆人璞，累积何惭乐妇机。

舒卷长怀吾道在，研钻莫遣壮心违。极知力穑功相近，转觉嬉游事总非。

学习可忘飞振振，趋程好在策騑騑。公侯必复非难事，贤圣由来此共归。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。